
Ministru kabineta noteikumi Nr. 801
Rīgā 2024. gada 10. decembrī (prot. Nr. 52 60. §)
Grozījumi Ministru kabineta 2018. gada 28. augusta noteikumos Nr. 555 "Veselības aprūpes pakalpojumu organizēšanas un samaksas kārtība"
Izdoti saskaņā ar Veselības aprūpes finansēšanas likuma 
5. panta otro un trešo daļu, 6. panta otrās daļas 7. un 14. punktu 
un ceturto daļu, 7. pantu, 8. panta otro daļu 
un 10. panta trešo daļu, 
Ārstniecības likuma 3. panta otro daļu un 9. panta piekto daļu, Invaliditātes likuma 11. panta 2. punktu 
un Černobiļas atomelektrostacijas avārijas seku 
likvidēšanas dalībnieku un Černobiļas atomelektrostacijas 
avārijas rezultātā cietušo personu sociālās aizsardzības likuma 
14. pantu
· 1. Izdarīt Ministru kabineta 2018. gada 28. augusta noteikumos Nr. 555 "Veselības aprūpes pakalpojumu organizēšanas un samaksas kārtība" (Latvijas Vēstnesis, 2018, 176., 251. nr.; 2019, 63., 96., 254. nr.; 2020, 110B., 134A., 248. nr.; 2021, 83., 105., 123A., 189., 195A., 214., 252A. nr.; 2022, 24., 106., 137., 224. nr.; 2023, 13., 26., 65., 71., 90., 175., 247. nr.; 2024, 13., 85A., 100., 119., 173., 227., 232. nr.) šādus grozījumus:
· 1.1. izteikt 273. punktu šādā redakcijā:
· "273. Līdz 2025. gada 31. decembrim dienests stacionārajām ārstniecības iestādēm, kuras sniedz veselības aprūpes pakalpojumus Ukrainas civiliedzīvotājiem Krievijas Federācijas izraisītā bruņotā konflikta dēļ, stacionāro veselības aprūpes pakalpojumu nodrošināšanai samaksu līgumā ar dienestu noteiktajā kārtībā veic atbilstoši faktiskajām izmaksām par:
· 273.1. pacientu medicīnisko transportēšanu no ārstniecības iestādes Ukrainā uz stacionāro ārstniecības iestādi Latvijā;
· 273.2. pacientu nogādāšanu no stacionārās ārstniecības iestādes uz citu stacionāro ārstniecības iestādi.";
· 1.2. izteikt 283. punktu šādā redakcijā:
· "283. Dienests ir tiesīgs slēgt līgumu ar sabiedrību ar ierobežotu atbildību "Sanare-KRC Jaunķemeri" un sabiedrību ar ierobežotu atbildību "Rehabilitācijas centrs "Līgatne"" par stacionārās medicīniskās rehabilitācijas pakalpojumu sniegšanu šo noteikumu 273.1. apakšpunktā minētajiem pacientiem līdz 2025. gada 31. decembrim, samaksu veicot atbilstoši šo noteikumu 6. pielikuma 2.20.1., 2.20.2. vai 2.20.4. apakšpunktā noteiktajiem viena pacienta ārstēšanas tarifiem."
· 2. Noteikumi stājas spēkā 2025. gada 1. janvārī.

